text: Ellen Trane Nørby skal være mor
  05 februar 2014 kl. 16.01
  Ellen Trane Nørby trækker sig som spidskandidat til Europa Parlamentsvalget.
  Ellen Trane Nørby er gravid. Derfor kommer vælgerne ikke til at sætte deres kryds ved hende til Europa-Parlamentsvalget.
  - Jeg kan ikke se, hvordan jeg skal få et liv med et lille barn til at hænge sammen med et liv som europapolitiker med flere dage om ugen i Bruxelles eller Strasbourg. Derfor har jeg meddelt, at jeg ikke længere er til rådighed som spidskandidat, fortæller Ellen Trane Nørby om sit ønske om at stoppe.
  Det bliver Ulla Tørnæs, der i stedet skal være venstres spidskandidat til valget i maj.
  - EU er helt afgørende for Danmark, og derfor skal Danmark også have en stor og betydende liberal stemme i det europæiske parlament. Det arbejde skal jeg nu stå i spidsen for, og det glæder jeg mig helt utrolig meget til, siger Ulla Tørnæs.
  Den 34-årige vordende mor, der bor i Sønderborg, fortsætter som medlem af Venstres Folketingsgruppe.
  Et stort tillykke til @EllenTraneNorby glæder mig til at krydse klinger igen ved næste FT-valg og over din kommende familieforøgelse #dkpol
  
  